Jou aansoek om 'n rekenmeestersbetrekking - Solidariteit GildesSolidariteit Gildes Jou aansoek om 'n rekenmeestersbetrekking - Solidariteit Gildes
Tuis / Finansiële Nuus / Jou aansoek om 'n rekenmeestersbetrekking
Kompetisie vir die beste rekenmeesterbetrekkings is straf en werkgewers raak al hoe meer selektief met indiensneming. Om die kompetisie nog strawwer te maak, kyk werknemers verder as hul onmiddellike omgewing omdat hibriede werk en tuiswerk die norm vir potensiële kandidate geword het.
Jou CV gaan steeds die eerste indruk van jou skep.
Begin jou CV met 'n opsomming in een paragraaf sodat die indiensnemingsbestuur met 'n oogopslag jou agtergrond kan sien en wat se vaardighede jy kan bydra tot die maatskappy. Indien dit jou eerste werksaansoek is, fokus op jou kwalifikasies en relevante ondervinding wat jy reeds opgedoen het, byvoorbeeld tydens 'n internskap.
Beklemtoon die grade en sertifikate wat jy reeds verwerf (GR/ ACCA/ BREK /AAC) het en as jy 'n spesifieke benaming verwerf het, sluit die letters agter jou naam in. Indien jy besig is met 'n spesifieke lisensie, soos CPA of CMA, noem dit ook.
Waar jy jou ondervinding omskryf, beklemtoon wat jy bereik het en die bydrae wat jy vir jou huidige maatskappy gelewer het, byvoorbeeld waar jy nuwe rekeningkunde sagteware bemeester en dit dan aan ander geleer het. Noem relevante tegnologiese vaardighede omdat werknemers persone soek wat oor rekeningkunde en finansiële digitale vaardighede beskik.
Gebruik sleutelwoorde en frases en spesifieke terme soos in die advertensie gestipuleer, omdat aansoeke dikwels deur 'n geoutomatiseerde siftingsproses gaan en die rekenaar vir spesifieke woorde soek. Voorbeelde sal wees: "Onderleg in ERP-stelsels" of "Ondervinding in dataverwerkingsaansoeke" of "Vermoë om as spanspeler te werk bewys".
By die onderhoud kan jy verwag om tegniese vrae te moet beantwoord omdat die indiensnemingbestuurder wil bevestig dat jy wel die vaardighede en kennis besit om die werk te kan verrig en ook of jy opleibaar is om in die toekoms 'n leierskapposisie in te neem.
Jy mag ook vrae gestel word om jou sagte vaadighede soos kommunikasievaardighede, kritiese denke, en probleemoplossingsvaardighede te bepaal. Sulke vrae kan wees: Vertel van 'n keer toe jy 'n rekeningkundige fout gemaak het en hoe jy dit reg gestel het; of, Was jy al in die middel van 'n etiese dilemma en hoe het jy dit hanteer?
Sagte vaardighede in die hibriede en afstandswerksomgewing waar aanpasbaarheid en nuwe uitdagings aan die orde van die dag is, is noodsaaklik vir sukses. Jy kan verwag dat jy gevra sal word om drie eienskappe te noem wat jou 'n effektiewe afstandswerker maak en wat vir jou die grootste uitdaging is om buite die kantoor te werk.
Weet wat jou vaardighede en ondervinding werd is
Doen navorsing, lees ander opemark-advertensies asook advertensies in vaktydskrifte om te bepaal in watter salarisreeks jy val.
Wat as jy meer as een aanbod ontvang of 'n alternatief aangebied word?
Jy kan gerus gevlei voel want jy het by die onderhoud iets reg gedoen om uit te staan, maar hoe kies jy nou?
Vra jouself: Wat wil ek regtig hê? Indien dit sal help, skryf neer wat jou kerndoelwitte is, byvoorbeeld: Ek wil 'n personeelrekenmeester wees met X as salaris, geleenthede hê waarin ek professionele ontwikkeling gebied word, in 'n steeds groeiende maatskappy werk en 'n paar dae per week tuis kan werk. Kyk nou na die aanbiedings en kies die een wat naaste aan jou doelwitte is.
Kyk na die pakket wat aangebied word: strek die salaris en byvoordele tot jou voordeel?
Watter een van die aanbiedings gaan jou langtermyn tot voordeel strek ten opsigte van professionele ontwikkeling?
Die maatskappy van jou keuse mag jou meer en wyer moontlikhede bied, maar by die kleiner maatskappy mag jy vinniger gespesialiseerde ondervinding opdoen. Moet nie jou keuses beperk nie, wees oop vir keuses wat kan lei tot onverwagte geleenthede.
Die onderhoud is jou geleentheid om die indiensnemingbestuurder te oortuig dat jy 'n topsalaris verdien. Die ongemaklike vraag aangaande jou salarisverwagting sal wel gestel word, wees dus gereed daarvoor. Weet wat jy werd is en vermy 'n spesifieke bedrag, maar stel 'n onderhandelbare salarisskaal voor; sodoende kan jou salaris later aangepas word namate jy ondervinding opdoen.
Indien die vraag aan die begin van die onderhoud gestel word voordat die vereistes vir die werk bespreek is, kan jy die vraag diplomaties omswaai. Sê dan dat jy meer wil weet oor die vereistes van die betrekking, en meer oor die span voordat jy 'n salaris vaspen. Vra dan wat die salarisskaal vir hierdie betrekking is. Sodoende wys jy dat jou prioriteit is om te bepaal of die betrekking geskik is vir jou en die salarisskaal sal bekend gemaak word. Indien die salarisskaal binne jou verwagting val, bedank hulle vir die inligting en sê dit voldoen aan jou verwagting.
Indien dit minder is as wat jy verwag het, stel dit so, maar sê dat jy nogtans meer van die betrekking wil weet.
Demonstreer dat jy die vaardighede het wat die betrekking vereis en watse bydrae jy moontlik kan maak; sodoende hou jy die deur oop vir salarisonderhandelinge.
Indien die salarisaanbod baie laer is as wat verwag, vra dan of die salaris aangepas sal word vir die geskikte kandidaat. Indien dit duidelik is dat die salaris nie aangepas sal word of onderhandelbaar is nie, bedank die onderhoudpaneel vir hul tyd en bring die onderhoud steeds vriendelik tot 'n einde.
Met die tweede onderhoud sal van jou verwag word om 'n vaste salaris te bepaal. Jy het dan al vasgestel wat die vereistes en verwagtinge van die betrekking is, en julle het 'n salarisskaal bespreek of die werkgewer het te kenne gegee hoeveel vir hierdie pos begroot is.
Wanneer jy nou gevra word wat jy as salaris verwag, kan jy nie 'n salarisskaal aanbied nie, maar 'n vaste bedrag. Bring in berekening die werknemersbyvoordele en bonusse wat gebied word en bepaal vooraf of hulle by die salarispakket ingesluit is. Motiveer hoekom jy die bedrag in gedagte het. Hou dit vriendelik en wees bewus daarvan dat jy en die potensiële werkgewer nog steeds in 'n onderhandelingsproses is en dat jy waarskynlik sal moet kompromitteer.
Op hierdie stadium kan jy sê dat "gegewe die verantwoordelikhede en verwagtinge van hierdie betrekking, dink ek dat Rxx 'n regverdige salaris is, dit is 'n fantastiese geleentheid en ek dink ek is die geskikte persoon vir die betrekking;
"Ek is gereed vir die uitdagings van die betrekking en Rxx lyk na 'n regverdige beginsalaris. Daar is baie uitdagings maar ek is seker ek sal suksesvol wees in die posisie;
"Ek onthou die salarisskaal waaroor ons vroeër gepraat het en dat daar binne 'n begroting gewerk moet word maar my voorstel is Rxx, gegewe die uitdagings waarvoor ek die vaardighede en opleiding het. Ek glo ek kan voldoen aan die werksvereistes."
Wees ten alle tye eerlik oor jou ondervinding, jou kwalifikasies en die impak wat jy in jou vorige betrekking gehad het; die waarheid sal wel uitkom tydens navrae oor jou agtergrond, of sal wys in jou onvermoë om take te verrig in jou nuwe werk. Wees ook eerlik oor jou huidige besoldiging, 'n opgeblaasde syfer sal wel later ontdek word en jou eerlikheid sal in twyfel getrek word.
Na die salaris-onderhandeling en bevestiging is dit in orde om die indiensnemingsbestuurder te vra vir 'n dag se grasie om die aanbod te oordink en finaal te besluit. Indien jy daar en dan besluit om die aanbod te aanvaar, bedank hulle vir die tyd en die aanbod en vra wanneer die begindatum is.
Vra dan vir 'n formele geskrewe aanbod waarin die werksomskrywing, salaris en voordele gestipuleer word en maak seker dit is wat julle bespreek het en hoe jy dit verstaan. Eers wanneer jy die brief onderteken en afgelewer het en bevestiging van ontvangs gekry het, dien jy jou kennisgewing van diensbeëindiging by jou huidige werk in.
Open to Work: Getting Noticed as an Accountant in the Job Market
Robert Half on April 1, 2022 Robert Half Talent Solutions. Robert Half Blog
Robert Half on November 8, 2021 https://www.roberthalf.com/blog/robert-half-thought-leader/open-to-work-getting-noticed-as-an-accountant-in-the-job-market